  Туспуктэм: Григорий Фомин Удмуртиын 2023-тӥ арын ар кутсконысен 411 сюрс 319 тонна йӧл кыскизы. Со кылем арын та дыр ӵоже ик кыскемлэсь 8,9 процентлы тросгес. Со сярысь элькун кивалтэтлэн тӧроезлэн воштӥсез Ольга Абрамова «ВКонтакте» мерлыко вотэсысь бамаз ивортӥз. Тужгес но трос йӧл нуналаз Вавож ёросын кыско – 26 литр одӥг йырлэсь. Кыкетӥ интыын Эгра ёрос – 25 литр одӥг йырлэсь, куинетӥ интыез Шаркан но Вотка ёросъёс люко – 24 литр одӥг йырлэсь. Кизнер, Яр но Юкаменск ёросъёсын йӧл кысконлэсь йылэмзэ чаклало. Ар кутсконысен элькунын кысконо скалъёслэн лыдзы 318-лы унояз. Самой трос скал Вавож ёросын возё – 10 сюрс 943 йыр. Озьы ик со дыр ӵоже фермаосын 52 сюрс 444 кунян вордскиз. Гурт возёс но промышленность огъетэз азинтонлы 1,1 миллиард манет келязы ни. Эшшо 1 миллиард манет ар пумозь вуоз. Тодэ вайытом, Удмуртиын пудо сиён дасян ужъёс мыно. Кӧс куазь йырин элькунын нимысьтыз тупатэм югдур юнматыны быгато. Тегъёс: йӧл гуртвозёс Удмуртия  